Termékek és szolgáltatások 2010-ben (Zárójelben a 2009-es adat szerepel)

A Kockázatelemzési tevékenység keretében 10 hosszú távú stratégiai értékelés, négy negyedéves jelentés, 160 db a közös műveleteket támogató elemző dokumentum (többek között heti tájékoztatók), 47 egyéb jelentés, például a Frontex vezetősége számára készített tájékoztató, illetve más intézményeknek vagy szerveknek szóló dokumentum készült. Sor került a Frontex elemzési hálózat négy rendes ülésére, és négy regionális szakértői találkozóra, emellett pedig a Frontex kockázatelemzési hálózat, valamint regionális információcsere-hálózatok továbbfejlesztésére. A Frontex Borders Analytical Community projekt keretében 14 képzésre került sor, amelyeken összesen 232 tagállami és kockázatértékelési elemző vett részt. 2010-ben a Közös Műveleti Egység (Joint Operations Unit, JOU) 17 közös műveletet szervezett; öt program keretében kilenc kísérleti projektet és 40 közös kitoloncolási műveletet valósított meg, valamint négy konferenciát szervezett. Továbbá a Gyorsreagálású Határvédelmi Csapat (RABIT) bevetésére is sor került Görögországban. Az operatív tevékenységekkel töltött összes napok száma 27 %-kal 6 471-re nőtt. A JOU emellett részt vett a pireuszi PP Frontex Operatív Iroda felállításában is. A 18 projektet felölelő három program keretében a Képzési Egység 176 tevékenységet szervezett 2010-ben, összesen 4 015 résztvevővel (képzési szakemberek, gyakornokok stb.); az érdekeltek összesen kb. 11 000 embernapot fektettek képzési tevékenységbe. Az Erőforrás-egyesítő Egység (Pooled Resources Unit, PRU) kilenc projektet hajtott végre 2010-ben a Frontex műveleteinek eredményesebbé tétele érdekében. 2010 végén a PRU koordinálta a 2010-es RABIT művelet végrehajtását Görögországban (567 határőr kiküldése, 19 186 embernap, 68 felszerelési tétel, 5 371 műveleti nap). A Frontex Helyzetelemző Központ helyzetelemzéseket végzett, és ennek keretében 500 helyzetelemző jelentést, korai vészjelzéseket, illetve 14 misszióértékelési jelentést bocsátott ki belső és külső ügyfelek számára. Napi hírlevelét 350 felhasználónak juttatta el, köztük sok külsős honlapnak, ahonnan a hírlevél még sokkal több külső ügyfélhez jut el. Az információcsere egyedüli kapcsolati pontjaként működő Frontex Helyzetelemző Központ kb. 20 000 levelezési tételt kezelt, és webalapú információs portált működtetett, a Frontex-One-Stop-Shop-ot, amelyet 30 ország 900 felhasználója vesz igénybe. Az intenzív EUROSUR programtámogatás mellett egyéb projektirányítási tevékenység is megkezdődött; e projektek célja az információcsere, a helyzet- és médiafigyelés és a beszámolás automatizálása. 2010-ben a Kutatási és Fejlesztési Egység (R&D) 32 ülést szervezett. Részt vett közel 110 belső és külső szakmai műhelyen, konferencián és munkatalálkozón. Az R&D 10 jelentést, három kiadványt és egy útmutatót készített. Az egység öt új projektet indított el, és folytatta a 2008-ban és 2009-ben megkezdett projekteket. 2010-ben négy tanulmányt készíttettek (ezek véglegesítésére 2011-ben kerül sor) és négy szerződés megkötése történt meg az EUROSUR-ra, valamint az adatgyűjtési és kommunikációs projektre vonatkozóan. A Harmadik országokkal való együttműködés keretében munkamegállapodás jött létre a Kanadai Határszolgálati Ügynökséggel, valamint megállapodás született a CIS Határőrizeti Szakaszparancsnokok Tanácsa koordinációs szolgálatával. Együttműködési terv aláírására került sor Horvátországgal, Ukrajnával, az Egyesült Államokkal és Fehéroroszországgal. Valamennyi harmadik országbeli partner részvétele intenzívebbé vált a Frontex által koordinált tevékenységekben. Tovább fejlődött az együttműködés az uniós szervekkel és nemzetközi szervezetekkel. 2010 végére munkamegállapodás jött létre az Europollal, az Interpollal, a Helyzetelemző központ (Sitcen) főtitkárságával, a Cepollal, az IOM-mel, az ICMPD-vel, a UNHCR-rel, az EMSA-val, a CFCA-val és a FRA-val. A Frontex egyetértési megállapodást írt alá a Jogérvényesülés, Szabadság és Biztonság Főigazgatóságával az ICONet (a tagállamok migrációkezelési szolgálatainak információs és koordinációs hálózata) kifejlesztéséről, illetve elfogadásra került a kapcsolódó koordinációs mechanizmusról szóló tanácsi dokumentum a Vámegyüttműködéssel foglalkozó munkacsoporttal. Folyamatban van az együttműködési terv megvalósítása az Europollal és az IOM-mel. Párbeszéd kezdődött a Fegyveres erők demokratikus ellenőrzésére felállított központtal (DCAF), az EU Közös Kutatóközpontjával (JRC) és az Eurojusttal, valamint a Nemzetközi Polgári Repülési Hatósággal munkamegállapodások 2011-ben esedékes megkötéséről.